Document ID: 32004R1553

ΚΑΝΟΝΙΣΜΌΣ (ΕΚ) αριθ. 1553/2004 ΤΗΣ ΕΠΙΤΡΟΠΉΣ
της 31ης Αυγούστου 2004
που τροποποιεί τον κανονισμό (ΕΚ) αριθ. 1362/2000 του Συμβουλίου όσον αφορά το άνοιγμα και τη διαχείριση δασμολογικών ποσοστώσεων για ορισμένα προϊόντα καταγωγής Μεξικού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1362/2000 του Συμβουλίου, της 29ης Ιουνίου 2000, σχετικά με την εφαρμογή στην Κοινότητα των δασμολογικών διατάξεων της απόφασης αριθ. 2/2000 του μεικτού συμβουλίου στο πλαίσιο της ενδιάμεσης συμφωνίας περί εμπορίου και εμπορικών θεμάτων μεταξύ της Ευρωπαϊκής Κοινότητας και των Ηνωμένων Πολιτειών του Μεξικού (1), και ιδίως το άρθρο 4,
Εκτιμώντας τα ακόλουθα
(1)
Ο κανονισμός (ΕΚ) αριθ. 1362/2000 επιβάλλει την εφαρμογή στην Κοινότητα των δασμολογικών διατάξεων που καθορίζονται στην απόφαση αριθ. 2/2000 του μεικτού συμβουλίου ΕΕ-Μεξικού (2).
(2)
Το μεικτό συμβούλιο ΕΕ-Μεξικού αποφάσισε με την απόφαση αριθ. 3/2004, της 29ης Ιουλίου 2004, για τη θέσπιση δασμολογικών ποσοστώσεων για ορισμένα προϊόντα καταγωγής Μεξικού (3), που απαριθμούνται στο παράρτημα Ι της απόφασης 2/2000 του μεικτού συμβουλίου ΕΕ-Μεξικού, να ανοίξει μεταβατική δασμολογική ποσόστωση για μπανάνες που θα παύσει να ισχύει όταν αντικατασταθεί από καθεστώς που θα αφορά μόνο τους δασμούς και από δασμολογική ποσόστωση για ορισμένες πηκτικές ουσίες. Αυτές οι δασμολογικές ποσοστώσεις πρέπει να ανοιχθούν.
(3)
Για να αποφευχθεί κάθε διακριτική μεταχείριση μεταξύ του Μεξικού και άλλων χωρών εξαγωγής που έχουν πρόσβαση σε κοινοτικές δασμολογικές ποσοστώσεις για μπανάνες βάσει του κανονισμού (ΕΚ) αριθ. 896/2001 της Επιτροπής, της 7ης Μαΐου 2001, περί των λεπτομερειών εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα (4) οι δασμολογικές ποσοστώσεις για μπανάνες βάσει του παρόντος κανονισμού θα πρέπει να θεωρούνται αρχικά ως μη κρίσιμες κατά την έννοια του άρθρου 308γ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (5) όταν η διαχείρισή τους πραγματοποιείται στο πλαίσιο του συστήματος που καθορίζεται στο άρθρο 308α του εν λόγω κανονισμού οπότε και δεν εφαρμόζεται το άρθρο 308γ παράγραφοι 2 και 3 του εν λόγω κανονισμού.
(4)
Σύμφωνα με το άρθρο 17 του κανονισμού (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας (6), για την εισαγωγή μπανανών στην Κοινότητα απαιτείται η υποβολή άδειας εισαγωγής. Τούτο δεν ισχύει για τις νωπές μπανάνες που καλύπτονται από τον παρόντα κανονισμό επειδή το σύστημα διαχείρισης κατά προτεραιότητα που καθορίζεται στο άρθρο 308α του κανονισμού (ΕΚ) αριθ. 2454/93 εξασφαλίζει την παροχή στοιχείων ισοδύναμων με αυτά που περιέχονται στην άδεια εισαγωγής.
(5)
Για τη διαχείριση των δασμολογικών ποσοστώσεων για προϊόντα αυγών (με αύξοντες αριθμούς 09.1832. και 09.1869.) απαιτείται η εφαρμογή συντελεστή στο καθαρό βάρος των εμπορευμάτων που δηλώνονται στο τελωνείο. Για να βελτιωθεί η αποτελεσματικότητα της διαχείρισης των συγκεκριμένων δασμολογικών ποσοστώσεων, θα πρέπει να παρέχεται χωριστός αύξων αριθμός για κάθε ομάδα προϊόντων με ενιαίο συντελεστή.
(6)
Ο κανονισμός (ΕΚ) αριθ. 1362/2000 θα πρέπει συνεπώς να τροποποιηθεί ανάλογα.
(7)
Επειδή η απόφαση αριθ. 3/2004 του μεικτού συμβουλίου ΕΕ-Μεξικού της 29ης Ιουλίου 2004 τίθεται σε ισχύ την 1η Μαΐου 2004, ο παρών κανονισμός θα πρέπει να εφαρμόζεται από την εν λόγω ημερομηνία.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1362/2000 τροποποιείται ως εξής:
1)
Το άρθρο 2 τροποποιείται ως εξής:
α)
η παράγραφος 2 αντικαθίσταται από το ακόλουθο κείμενο:
«2. Η διαχείριση των εν λόγω δασμολογικών ποσοστώσεων πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93. Ωστόσο, το άρθρο 308γ παράγραφοι 2 και 3 δεν εφαρμόζεται στη δασμολογική ποσόστωση που φέρει τον αύξοντα αριθμό 09.1871 στο παράρτημα.»·
β)
προστίθεται η επόμενη παράγραφος 3α:
«3 α. Όσον αφορά τα προϊόντα του κωδικού ΣΟ 0803 00 19., δεν απαιτείται η προσκόμιση άδειας εισαγωγής για νωπές μπανάνες καταγωγής Μεξικού.»·
γ)
προστίθενται οι ακόλουθες παράγραφοι 5 α και 5 β:
«5 α. Οι δασμοί που επιβάλλονται στα προϊόντα του κωδικού ΣΟ 1302 20 10 στο πλαίσιο της δασμολογικής ποσόστωσης που φέρει τον αύξοντα αριθμό 09.1873 στο παράρτημα ανέρχονται σε 2 %.
5 β. Οι δασμοί που επιβάλλονται στα προϊόντα του κωδικού ΣΟ 0803 00 19 στο πλαίσιο της δασμολογικής ποσόστωσης με αύξοντα αριθμό 09.1871 στο παράρτημα ανέρχονται σε 75 ευρώ/τόνο.».
2)
Το παράρτημα τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαΐου 2004 με εξαίρεση το σημείο 2 του παραρτήματος.
Το σημείο 2 του παραρτήματος 1 εφαρμόζεται από την 1η Ιανουαρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Αυγούστου 2004.

Labels: 3
17
18